Številka: 90000-15/2019-56

Datum: 30. 9. 2019

**MAGNETOGRAMSKI ZAPIS PO ZVOČNEM POSNETKU 7. SEJE MESTNEGA SVETA MESTNE OBČINE LJUBLJANA,**

**ki je potekala v ponedeljek, 23. septembra 2019 s pričetkom ob 15.30 uri, v Veliki sejni dvorani Mestne hiše, na Mestnem trgu 1, v Ljubljani.**

**GOSPOD ZORAN JANKOVIĆ**

Spoštovane svetnice in svetniki. Predlagam, da pričnemo 7. sejo Mestnega sveta MOL-a. Navzočih je 32 svetnic in svetnikov. Odsotnost opravičila gospa Martina Vuk in gospod Janez Koželj. Smo sklepčni. Lahko pričnemo z delom. Vljudno prosim za izklop mobilnih telefonov, da ne motimo eni druge. Prehajamo na predlog dnevnega reda 7. seje MOL, ki smo ga prejeli s sklicem seje. Odpiram razpravo o dnevnem redu. Ni razprave. Ugotavljam navzočnost. Rezultat navzočnosti: 37.

G**lasovanje poteka O PREDLOGU SKLEPA: Mestni svet Mestne občine Ljubljana sprejme Predlog dnevnega reda 7. seje Mestnega sveta.**

**Prosim za vaš glas.**

**31 ZA.**

**1 PROTI.**

Sprejeto.

Gremo na točko 1, zapisnik 6. seje.

**AD 1. POTRDITEV ZAPISNIKA 6. SEJE MESTNEGA SVETA MESTNE OBČINE LJUBLJANA**

Razprava o zapisniku. Ni razprave. Ugotavljam navzočnost. Rezultat navzočnosti: 36.

**Glasovanje poteka O PREDLOGU SKLEPA: Mestni svet Mestne občine Ljubljana potrdi Zapisnik 6. seje Mestnega sveta Mestne občine Ljubljana z dne 8. julija 2019.**

**Prosim za vaš glas.**

**34 ZA**

**0 PROTI.**

Sprejeto.

Gremo na 2. točko.

**AD 2. VPRAŠANJA IN POBUDE SVETNIC IN SVETNIKOV TER ODGOVORI NA VPRAŠANJA IN POBUDE SVETNIC IN SVETNIKOV**

Gradivo za to točko ste prejeli s sklicem seje. Pisnega vprašanja z zahtevo za ustno postavitev ni poslal noben svetnik oziroma svetnica. Poslali pa so gospa Ana Zagožen glede ločevanja odpadkov na Pogačarjevem trgu. Gospa Mojca Škrinjar glede objavljanja pobud četrtnih svetnikov na spletni strani ČS. Gospod Janez Stariha glede prenove odseka Dunajske ceste pri Bežigrajskem dvoru, označevalnih tabel pred vhodi v šolsko območje osnovnih šol. Dostopa na pokopališča s kolesi, izgradnje parkirišča P + R Stanežiče. Svetniški klub Levica glede lastništva otroškega igrišča v ČS Šiška. Zapiranja enot Pošte Slovenije po Ljubljani. Uvedbe brezplačnega prevoza LPP do rekreacijskih točk, oskrbe na domu, podaljašnje linije št. 1 in omejitve hitrosti na delu Slovenske ceste. Gospod Igor Horvat glede uvedbe brezplačne krožne linije LPP v Centru mesta. Gospa Ksenija Sever glede postavitve cestnih grbin v Kladeh. In vrtičkov v naselju Vižmarje – Brod. Gospod dr. Dragan Matić glede prilagoditve avtobusne linije LPP št. 21, porasta števila golobov v mestnem središču, prostorska stiska Osnovne šole Vrhovci, parkirišča na območju Žal. Gospod Jožef Horvat glede parkiranja v Nadgorici pri cerkvi. Gospa Urška Honzak glede obnove Bratovševe ploščadi in prepovedi vožnje na Bratovševi ploščadi. Gospod dr. Zvone Čadež glede parkiranja reševalnih vozil pri Onkološkem inštitutu. Gospod Gregor Slabe glede podpisa pogodbe med vlado Moskve in MOL. Gospa dr. Asta Vrečko glede neurejenega podhoda pri želežniški postaji in svetniški klub NSi glede ažurnosti spletnih strani ČS. Prejeli ste tudi odgovore na vprašanja s 6. seje Mestnega sveta, prav tako ste že prejeli odgovore na nekatera vprašanja svetnikov s te seje in sicer na vprašanja svetnikov in svetnic gospe Ane Zagožen, gospe Mojce Škrinjar, gospoda Igorja Horvata, gospoda Janeza Starihe, svetniškega kluba Levica.

**AD 3. POROČILO ŽUPANA**

Tega je velik. Odzad, mamo? Mamo. Aktualno dogajanje v obdobju od 8. 7. do 23. 9. 2019. Med 11. 7. in 3. 8. je na Ljubljanskem gradu potekal Film pod zvezdami. Obiskalo ga je več kot 60.000 gledalcev, razprodanih je bilo kar 9 projekcij. Od 6. do 8. 8. je v atriju slovenskih železnic potekalo Kinodvorišče. Med 19. in 14. 8. pa 5. Mednarodni festival kratkega filma. Potem pa še od 26. do 29. 8. še letni Kinodvor na Kongresnem trgu. Odprli smo predelavnico za ročno izdelavo papirjev v okviru projekta Applause. Od 1. in 4. 8. je na Kongresnem trgu potekal turnir svetovne serije v odbojki na mivki. Torej čestitke našim odbojkarjem tudi v Stožicah. Danes zmagamo pol gremo pa v pol finale. Potem je bila prva mednarodna tekma v odbojki na vodni gladini in sicer, to je prvič na svetu tu pod Ribjo brvjo. Potekala je žalna seja ob smrti nekdanjega župana Mihe Košaka. Naši redarji so sodelovali v preventivni akciji »Hitrost«. Prvo pametno košarkaško igrišče v Tivoliju v sklopu akcije Gorana Dragića Podam, da igram. 19. 8. ob 100. obletnici priključitve Prekmurja, združitev prekmurskih Slovencev z matičnim narodom smo odprli Prekmurski trg. Spomenik bo odprt do 1. 3. 2020. To je terminski plan izbranega umetnika. 23. avgusta smo sprejeli vrhunske športne plezalke na čelu z Janjo Garnbret s številnimi medaljami iz svetovnega prvenstva. 28. 8. na Gallusovem nabrežju izjemno lep spomenik Ekvorne boginje Ljubljane in Barja umetnika Smerduja. Pojdite si pogledat kdor ni videl. Potem smo imeli Mednarodni glasbeni festival Noč v Stari Ljubljani in morska leva v živalskem vrtu ponovno zaplavala v obnovljenem bazenu. Avgusta smo se uvrstili v ožji izbor za naziv Evropska prestolnica pametnega turizma 2020. Poteguje se 9 mest, navedena so gor, 8. 10. razglasitev. Avgusta je bila predstava v Slovenskem mladinskem gledališču »Naše nasilje in vaše nasilje« izbrana najboljša predstava tekmovalnega programa na 32. festivalu v Črni gori. 1. 9. prižig večnega ognja ob spomeniku Sinovom Rusije in Sovjetske zveze, ki so umrli na slovenskih tleh v prvi in drugi svetovni vojni. 2. 9. obiskali nekatere osnovne šole. Sam sem jih 9. Potem še podžupani. 3. 9. smo odprli prenovljeno igrišče na Osnovni šoli Sostro. Tudi novo igrišče so dobili učenci Osnovne šole Kolezija. Odprli smo Grajsko vinoteko Strelec. Če kdo še ni obiskal, naj lepo gre dokler je še sonce ne. Krasna terasa. Zaključil se je 67. Festival Ljubljana, ki je letos podrl vse rekorde. Primerljiv med tremi najboljšimi v tem delu Evrope. Spominska slovesnost ob obletnici Bazoviških tigrovskih žrtev. Na Rakovniku uredili novo že ene 61. postajališče Bicikelj. Praznovali smo Dan ČS Posavje, Rudnik. Potem 6. festival zdravja. Teden športa je potekal. Nacionalni mesec skupnega branja. Mednarodni festival Vilenica. ART expo. Kar je zelo pomembno. Župani 25. občin Ljubljanske urbane regije smo podpisali sporazum o sodelovanju pri projektu skupne kandidature za naziv Evropska prestolnica kulture 2025 ter odprli pisarno v Stritarjevi ulici. Tu bi rad poudaril, da smo se zavezali v tem sporazumu, da bo tretjina vseh kulturnih dogodkov po vsebini izven Ljubljane. No in že 16. 9. je Občina Grosuplje prišla s projektom, da bo v okviru tega projekta naredila svoj Kulturni dom v občini. 14. 9. je Lutkovno gledališče Ljubljana na desetem bienalu ustvarjalcev Slovenije v Mariboru osvojilo kar 9 nagrad za 4 uprizoritve. In pa v Zagrebu nagrado za najboljšo predstavo Festivala in nagrado za vrhunsko izvedbo naš animator Brane Vižintin. 6. 9. je potekala mednarodna konferenca Pametna mesta. Številni dogodki na Evropskem tednu mobilnosti. Čestitke naši mestni svetnici Jelki Žekar, ker je vodila te dogodke. Tu v tej sobi je bila okrogla miza s prisotnotjo tudi Violete Bulc. Smo edino mesto v Evropi, ki smo dvakrat prejeli prvo nagrado za najboljšo izvedbo Evropskega tedna mobilnosti. 17. 9. smo proslavili 100. obletnico Waldorfske šole evropske no in Ljubljana ima samo 27 let tako, da se nisem mogu odločit a je Kordiš glede na proslavo premlad za stoto obletnico ali prestar za 27. obletnico. 18. 9. smo na Krojaški položili prvega od 21. spotikavcev. 19. 9. v prezalnem centru odprli plezalno steno, plezalni vrt. Sajenje dreves ob 75. obletnici Partizanskega pevskega zbora v Parku prijateljstva. Nato smo imeli mednarodno konferenco izgnancev in beguncem žrtev fašizma in nacizma 1920-1945. Na Golem smo se udeležili spominskega srečanja na obletnico ustanovitve 10. Ljubljanske brigade. 21. 9. smo praznovali 10. obletnico Kina Šiška. 22. 9. Zeljada izvrstna v Polju. Potem zbiramo še razpis za podelitev nagrad Marjana Rožanca. Najvišje nagrade do 4. 10. Enako se lahko do 4. 10. študent lahko prijavi za razpis za štipendije za nadarjene. Do 5. 10. imamo razstavo Sto let šole za slepe in slabovidne. In pa poudarjem še enkrat za vse lepo prosim, to se mi zdi najbolj pomembno. Do 20. 10. še vedno zbiramo vse pobude za četrtne spremembe in dopolnitve Občinskega prostorskega načrta. 20. 10. je tisti rok. Po četrtnih skupnostih sporočite svojim sodelavcem, svojim sosedom. Mednarodno sodelovanje 10. 9. sem v Moskvi z županom, kolegom Sergejem Sobjaninom podpisal program sodelovanja Moskva – Ljubljana za naslednja 3 leta. In pa bili smo tudi na odprtju spomenika padlim Slovencem na ruskem ozemlju med prvo in drugo svetovno vojno, ampak to ste že vse videli pa prebral v medijih ne. In pa naša direktorica je bila na srečanju direktorjev in direktoric Mestnih uprav evropskih prestolnic od 18. do 20. 9. v Helsinkih. Gostili pa smo študente poslovnih ved, podžupana mesta Celovec, županjo ameriškega kraja Twisp. Nuncija nadškofa, delegacijo iz mesta Ukrajina, Ivano Frankivsk, veleposlanika Republike Slovenije v Kopenhagnu, udeležence evropske energetske konference, veleposlanika Gruzije. Udeležence poletne šole mladih ambasadorjev, Evropskega kodeksa proti raku. Delegacijo iz Shanghaja, delegacijo iz Podgorice. Udeležence konference za učitelje in ravnatelje. Člane odbora za Okolje iz nemške zveze. Udeležence Pohoda za mir. Udeležence Sprehoda za spomin. In pa UEFO na čelu z predsednikom Aleksandrom Čeferinom.

**AD 4. KADROVSKE ZADEVE**

Gradivo ste prejeli po sklicu seje. Prosim gospoda Čerina za uvodno obrazložitev.

**GOSPOD ALEŠ ČERIN**

Hvala za besedo gospod župan. Cenjene kolegice in kolegi. Komisija vam v presojo predlaga 2 sklepa in dvoje mnenj. Hvala lepa.

**GOSPOD ZORAN JANKOVIĆ**

Prehajam na obravnavo predloga in sicer prvi predlog je o prenehanju mandata in imenovanju nadomestnega člana Odbora za gospodarske dejavnosti, turizem in kmetijstvo. Razprava prosim. Ni razprave. Ugotavljam navzočnost po celotni točki: 34.

**Glasujemo O PREDLOGU SKLEPA: Mini Pišljar preneha mandat članice Odbora za gospodarske dejavnosti, turizem in kmetijstvo. V Odbor za gospodarske dejavnosti, turizem in kmetijstvo se imenuje Janez Stariha. Mandat imenovanega je vezan na mandat mestnega sveta MOL.**

**Prosim za vaš glas.**

**30 ZA**

**0 PROTI.**

Dobro delo želim.

Razprava o Predlogu sklepa o imenovanju treh predstavnikov MOL-a v Svet svetovalnega centra za otroke, mladostnike in starše Ljubljana. Ni razprave.

**Glasujemo O PREDLOGU SKLEPA: v Svet svetovalnega centra se imenujejo Darja Bučar, Darja Golob, Milan Jakopovič. Mandat imenovanih traja 4 leta.**

**Lepo prosim za vaš glas.**

**37 ZA**

**2 PROTI.**

Sprejeto.

Potem gremo na tretji Predlog mnenja h kandidaturi za ravnateljico vrtca Trnovo. Razprava prosim. Ni.

**Glasujemo O PREDLOGU SKLEPA: Suzani Antič se da pozitivno mnenje h kandidaturi za ravnateljico Vrtca Trnovo.**

**Prosim za vaš glas.**

**38 ZA**

**0 PROTI.**

Opravičeno, izjemna ravnateljica.

Gremo na 4. Predlog Mnenja h kandidaturi za direktorico Javnega zavoda v Varstveno delovni center Tončke Hočevar. Razprava? Ni.

**Glasujemo O PREDLOGU SKLEPA: Bredi Božnik se da pozitivno mnenje h kandidaturi za direktorico Javnega zavoda Varstveno delovni center Tončke Hočevar.**

**Prosim za vaš glas.**

**39 ZA**

**0 PROTI.**

Sprejeto. S tem smo tudi to točko zaključili.

Gremo na točko 5. Saša, kar prideš k meni? Al boš stala? Kar hočeš.

**AD 5. POROČILO O IZVRŠEVANJU PRORAČUNA MESTNE OBČINE LJUBLJANA ZA LETO 2019 OD 1. 1. 2019 DO 30. 6. 2019**

Gradivo ste prejeli. Prejeti ste poročilo pristojnega Odbora za finance ter zainteresiranih delovnih teles Odbora za zaščito, reševanje in civilno obrambo, Odbora za ravnanje z nepremičninami. Odbor za lokalno samoupravo, Odbora za gospodarske dejavnosti, turizem in kmetijstvo. Odbora za gospodarske javne službe in promet. Odbora za stanovanjsko politko, Odbora za zdravje in socialno varstvo ter Odbora za varstvo okolja. Prejeli ste tudi popravek poročila. Prav tako ste pred sejo prejeli primerjavo realizacije prejemkov in izdatkov med polletnimi poročili o izvrševanju proračuna MOL po ekonomski klasifikaciji od 2012 do 2019 ter stanje zadolženosti MOL in njenih pravnih oseb od 31. 12. 2010 do 30. 6. 2019. Prosim gospo Sašo Bistan, da poda uvodno obrazložitev.

**GOSPA SAŠA BISTAN**

Hvala za besedo. Spoštovane svetnice in svetniki, spoštovani župan, podžupanja, podžupani in sodelavci. V poročilu, ki je pred vami za obdobja od 1. 1. do 30. 6. 2019 so prihodki realizirani v višini 140.5 milijonov evrov oziroma 34.63 %, odhodki po višini 141.7 milijonov evrov oziroma 35.47 %. V primerjavi z realizacijo preteklega leta je realizacija pri prihodkih za cca. 2 % točke nižja, pri odhodkih pa za cca. 2 % točke višja. Ob polletju beležimo tudi kapitalski transfer Tehnološkemu parku v višini 0,5 milijona evrov in odplačilo kreditov v višini 5.6 milijonov evrov. Na dan 30. 6. 2019 smo koristili 6 milijonov likvidnostnega kredita. Dolgoročno se še nismo zadolžili, to načrtujemo v drugi polovici leta. Iz gradiva je razvidno, da je MOL ob polletju zadolžen na 89.5 milijonov evrov. Poglavitni razlog za takšen odstotek realizacije ob polletju je seveda sezonski vpliv gradnje, kar se tudi odraža v realizaciji pri investicijskih odhodkih, ki je 20.88 %, investicijskih transferjih 29.59 % ter posledično pri realizaciji transfernih prihodkov v višini 17.37 %, saj se mnogi projekti sofinancirajo iz državnih in EU sredstev. Zahtevke za povrnitev sredstev pa lahko uveljavljamo le na podlagi izvedenih storitev in plačanih računov izvajalcem. Vsi proračunski uporabniki so v tem obdobju realizirali 147.8 milijonov evrov odhodkov. Zneskovno najvišjo realizacijo v polletju dosegata Oddelek za gospodarske dejavnosti in promet v višini 40 milijonov evrov in Oddelek za predšolsko vzgojo in izobraževanje v višini 36.6 milijonov evrov. Najnižjo pa inšpektorat v višini 3.470 evrov. Odstotkovno pa najvišjo realizacijo beleži Oddelek za zdravje in socialno varstvo 51.74 %. Najnižjo pa Oddelek za šport 7.68 %. Hvala.

**GOSPOD ZORAN JANKOVIĆ**

Prosim gospo mag. Lozej, da poda stališča Odbora za finance.

**GOSPA MAG. MOJCA LOZEJ**

Dober dan. Hvala lepa za besedo. Odbor za finance podpira sprejem Poročila o izvrševanju proračuna Mestne občine Ljubljana za leto 2019 za prvo polletje in ga predlaga Mestnemu svetu v sprejem. Hvala.

**GOSPOD ZORAN JANKOVIĆ**

Gospod Sedmak.

**GOSPOD MARJAN SEDMAK**

Hvala za besedo. Lep pozdrav članom in članicam. Statutarno pravna komisija je ugotovila, da se predložena gradiva opirajo na ustrezne zakonske in statutarno in poslovniške predpise. Pač pa bi rad tukaj dodal, da smo razpravljali tudi o dejstvu, da je večina zakonskih podlag v bistvu objavljena samo v obliki, ki se imenuje neuradno prečiščeno besedilo. Tako, da smo bili mnenja, da bi kako bi rekel državni zbor Republike Slovenije pomembno prispeval k pravni varnosti v naši državi, če bi neuradna prečiščena besedila bolj sprotno spreminjal v uradna prečiščena besedila. Neuradno prečiščeno besedilo je namreč samo informativni delovni pripomoček glede katerega organ ne jamči odškodninsko ali kako drugače. Hvala lepa.

**GOSPOD ZORAN JANKOVIĆ**

Razprava. Gospa Sever, izvolite.

**GOSPA KSENIJA SEVER**

Spoštovani gospod župan hvala za besedo. Lep pozdrav vsem prisotnim v dvorani. Obravnavamo poletno poročilo za leto 2019, ki je v Odloku proračuna na strani prihodkov bilo v višini 421 milijonov, nato rebalans in sprejeti proračun skoraj 406 milijonov evrov. Prihodki so realizirani v višini 34.63 %. Ko pa pogledam podrobneje prihodke in sicer na kapitalski strani ne morem mimo dejstva, da so velike planirane postavke realizirane pod 10 %. Tukaj naj omenim komunalne prispevke, od 57 milijonov evrov le 4.2 milijona evrov, kar pomeni samo 4 %. Prodaja stavbnih zemljišč od plana 24 milijonov evrov manj kot 9 %. Zelo skromno črpanje evropskih sredstev. Če nekaj več kot 14 % od donacij v višini 3 milijone 700 evrov nič. Vem, obrazložitev, da je to zaradi poznega začetka del, vendar so ta sredstva v proračunu samo na teh štirih postavkah planirana skupaj v višini 120 milijonov evrov. Mislim, da bomo že zaradi teh postavk imeli rebalans in pa tudi zaključni račun bo verjetno okoli 7, 8 % nižji kot vsako leto. Zaskrbljujoče pa je, da ker bodo prihodki manjši se bo to zelo izražalo na strani odhodkov, predvsem na strani investicij, ki so planirane v sklopu različnih del, na nekaterih postavkah tudi po 4 različne investicije, ki sigurno ne bodo izvedene. Če primerjam letošnje in lansko polletno poročilo ugotovim, da je letos realizacija skoraj 2 odstotka manjša, primanjljaj je letos 1,2 milijona evrov medtem, ko smo lansko leto imeli ob polletju skoraj 7 milijonov evrov presežka prihodkov nad odhodki. Da pa ne bom samo grajala, pa moram pohvaliti realizacijo izobraževanje, socialno varstvo in zdravstvo, servisiranje javnega dolga, seveda pa je na drugi strani so postavke, kjer je realizacija premajhna, na primer na postavki varovanje okolja in kulturne dediščine ter drugih investicij okrnjena. Še bi lahko naštevala vendar več ob rebalansu proračuna. Mislim, da se bodo odstopanja med načrtovanimi prihodki in odhodki zaradi nerealnega načrtovanja pokazale že v rebalansu proračuna za leto 2019 in na končnem poročilu za leto 2019. Polletno poročilo ni realna slika poslovanja, ker tudi plačila za že dokončana dela glede na terminske roke, pogodbe niso izdana pred 30. 6. 2019. Več bom o posameznih postavkah razpravljala ob rebalansu proračuna. Hvala za besedo.

**GOSPOD ZORAN JANKOVIĆ**

Hvala lepa gospa Sever. Jaz vas vedno rad poslušam ne, ker nimam kaj dodat razen pri tem zadnjem delu bi pojasnu ne kot recimo ena postavka komunalni prispevki zdej že 12 milijonov ne in rezultat 8 mesecev je pozitiven v korist mestne občine. To, kar ste ugotavljali na izobraževanju je še večja razlika kajti letos smo dali za prenovo šol in vrtcev … /// … nerazumljivo … /// pogodbe za 100 milijonov evrov. In smo mi vse naše šole odprli 2. septembra. Z statično sanacijo, govorim Poljane, Vodmat, Oskar Kovačič tako, da se bo to poznalo ja kot ste rekli v drugem polletju. Hvala. Gospod Horvat Jože.

**GOSPOD JOŽEF HORVAT**

Hvala za besedo, lep pozdrav vsem. Kot je gospa Ksenija že načela nekatere stvari kot je slabo načrtovanje na prihodkovni strani. Tudi mene je zmotilo, da so zelo nizko pobrani komunalni prispevki. Potem slabo nam gre prodaja zemljišč in stavb, ki so bila načrtovana ali so tukaj moram reči zelo nerealno ocenjena vrednost, ki ne pritegne kupcev. Tudi v moji soseščini, kjer živim je zemljišče ozko z daljnovodi obremenjeno se prodaja za 150.000 evrov. To je zame totalno nerealno. Vem, da boste se zgovarjali koliko je cenilec ocenil ampak pada že od par teh dražb naprej oziroma ponudb, ko se znižuje tako, da tukaj mislim, da je to res nerealno. Potem evropska sredstva nam uhajajo. Se pravi to, ko enkrat zamudiš roke je to nepovratno. In se mi zdi, da moramo malo več storiti kot smo do sedaj. Potem pa tudi veliko je tega slabo načrtovanih predvsem pa vodenih projektov. C0, še ostale zgodbe, kjer stojijo zadeve, posledično finančni prilivi se ne dogajajo in z boljšim in pametnim vodenjem bi se potem lahko stvari boljše odvile. Ni to kritika kar počez ali pa na pamet ali pa kakorkoli pridobivanje kakšnih točk. Je le dobronamerno opozorilo, da bi se izogibali teh stvari in začeli tudi, ko bo rebalans načrtovati malo bolj realno. Verjamem, da je treba za evropska sredstva prijavit projekte ampak vsaj v nekem realnem okviru ko se lahko zgodijo. Hvala lepa.

**GOSPOD ZORAN JANKOVIĆ**

Jaz vem. Odgovoru sem na tri točke. Ker mislim tko, ker pravte ne, da predrago prodajamo. Ja, drago prodajamo, poceni kupujemo in bomo čakali kajti na žalost mi nimamo toliko zemljišč v mestni lasti kot recimo Helsinki, kjer je kar 64% zemljišč mesta v lasti občine. Pri nas ne dosežemo 15. Ko govorite nam EU sredstva odhajajo ne samo eno mi povejte ker smo šli, ker smo ravnokar bo objavljen podatek ne v tej zadnji prespektivi smo daleko prvi v tej državi kaj smo dobili. In pa slabo vodene projekte bom pa jst vrnu žogco ne, da vas v ČS Črnuče pa mal prosim ne naj mi en pove kako naj se vodi projekt, ki ima pravnomočno gradbeno dovoljenje. In naj mi en pove ne zakaj tisti, ki so prejeli plačila za ne samo za zemljišče, ki je naše ampak tudi za čas izgradnje se pravi za tisto, ki rabimo ob tem prejeli denar na svoj račun ne zdej nasprotujejo konkretno gospod Kosmač, konkretno gospod Gambič. To bi lahko tudi četrtna skupnost ampak to vračam žogco dobronamerno, nič slabega nisem mislu.

**GOSPOD JOŽEF HORVAT**

Jaz sam, da se predstavim, to je verjetno ČS Posavje?

**GOSPOD ZORAN JANKOVIĆ**

Ne, to je gospod Kosmač je Črnuče. Ampak gospa Sojar, izvolte.

**GOSPA MOJCA SOJAR**

Hvala lepa za besedo. Verjetno bomo res v rebalansu proračuna bolj natančno govorili o nekaterih stvareh še ampak vseeno poročilo polletno je pa tudi neka slika, po kateri lahko vidimo kam približino občina oziroma kako pelje svoja dela in svoje posle. Seveda smo najprej prebrali to, da je bila gradbena sezona do maja slaba. Jaz tega ne spremljam zelo natančno. Upam, da se je v treh mesecih zdej res veliko naredilo, ker zdej bo pa spet dež. Tko, da ne mormo računat, da bo gradbena sezona trajala do decembra. Mene je pa v tem poročilo zmotilo še nekaj drugega, o čemer moja predhodnika nista govorila namreč zelo veliko na odhodkovni strani so velike številke pri mnogih postavkah potem pa je tam navedeno samo, da je bil en majhen delček lahko tut navedem recimo pri nekaterih stvareh sem si zapisala samo študije. Zaenkrat samo študije.

**GOSPOD ZORAN JANKOVIĆ**

Konkretno povejte.

**GOSPA MOJCA SOJAR**

Konkretno povem. Recimo prenova magistrata samo zaenkrat študija poraba je bila količnik je 19.6. od vsega zneska. Investicijsko vzdrževanje upravnih zgradb je spet za študije je bilo danih 9.000 evrov, poraba je bila 5.16. Ampak vsi ti zneski napihnejo proračun. Notri pa so. Hočem rečt, da so delno zavajojoči. Če vemo, da bomo v letošnjem letu imeli samo študijo potem se mogoče lahko napiše samo znesek študije ne pa celoten projekt oziroma veliko več. To so majhne realizacije z velikimi številkami na začetku. Potem recimo zmotilo me je tudi, da je bilo zelo malo spet samo izdelana študija za kolesarsko infrastrukturo. Namenjeno denarja ni bilo tako malo ampak samo 10% je bilo porabe za študijo. Ravno tako za objekte za rekreacijo recimo površine za rekreacijo tudi piše, da bodo projekti izvedeni jeseni. 1.700.000 sredstev poraba 328.000. Potem že omenjeno je bilo, da slabo črpamo sredstva iz evropske skupnosti s katerimi bi verjetno lahko tudi še kaj drugega naredil kot naredimo. Pa tudi bi želela odgovor recimo na postavki kmetijstvo, gozdarstvo in ribištvo. Realizacija je 0. Mala dela četrtnih skupnosti realizacija 0. Za nekatere recimo ne bom našla, kje sem si zapisala. Tudi ni razlage zakaj je taka slaba realizacija. Potem, če pogledamo pri športu, ki tudi zaenkrat še ni bil omenjen. Mislim, da je šport v tem polletnem poročilu zelo malo denarja dobil oziroma porabil. Omenjena in zapisana je dvorana za Curling. Realizacija 0. Pri kopališču v Vevčah je realizacija 13. Pri Iliriji so tudi samo študije, 10 % od tega, kar je bilo načrtovano za Kopališče Ilirija. To so velike razlike za moje dojemanje. Recimo za Stožice je bilo tudi načrtovanih 355.000 evrov, realizacija 0. Hipodrom, hipodrom Stožice je tudi samo študija, realizacija 0. Pa tudi recimo mestne panožne športne šole. Mesto Ljubljana se kar rado pohvali s tem kako veliko naredi za šport, za te mestne panožne šole je bilo predvidenih skoraj 2 milijona sredstev, realizacija je bila malo manj kot 50.000 eur. Hvala.

**GOSPOD ZORAN JANKOVIĆ**

Gospa Sojar, brez zamere ampak vodenje projektov vam ni blizu ne. In bom probal razložit k govorite o študijah ne. Začeli ste s prostori. Kot veste, mi smo z državo zamenjali prostore, dali smo bivšo občino Bežigrad, da vse spraznijo, njihov rok se je premaknil in mi moramo narediti študijo, če čmo vedet kaj bojo tle delal. Dokler ne grejo ven pa ne moremo nič delat. Potem ste govorili o kolesarskih stezah. Zakaj je cel projekt? Cel projekt je za to not, da ko se študija konča, da lahko razpišemo dela. Zdej, če bi se šli po projektih ne, magar če mal provokativno vprašamo, vi veste koliko projektov trenutno poteka v Ljubljani? 206. Živih. In, če gremo o teh kolesarskih stezah recimo ne, to kar je bilo sam študija v prvem polletju ne, začnem z Vodnikovo cesto, ki bo odprta ta mesec, pa lohk naredim Litijsko cesto, ki je bila odprta ta mesec, pa lahko govorim o Poljanski cesti ne, ki je cestišče odprto, ni pa končano in takrat, ko se nek projekt konča ne, mi plačujemo po situacijah, ko se izvede ne, če nimamo tega celega zneska not v proračunu tut v razpise ne moremo it. Ko govorite ne poraba evropskih sredstev malo sem prej razlagal gospodu Horvatu, pa še vam bom povedal, tudi strošek je mali. Ker, če ne dobimo računa, ga ne moremo dat naprej. Danes smo plačali za teh 17 avtobusov na plin, ker je bilo v soboto predstavljenih novih avtobusov za mestno vožnjo smo plačali 5.5 milijonov. Ko smo plačali 5.5 milijonov na rok, k je dans bil rok smo lahko dal vlogo, da dobimo nazaj 3.400 milijonov od Eco sklada + čez 1 mesec ddv. In, če tega ni not ne, zato pravim je študija samo ena od faz, ker mormo imet vse skup. Pravte bazen Vevče ste povedal ne. Bazen Vevče je zaključen razpis za izbor projektanta, ne vem kolk vlog je prišlo. Čakamo komisijo pod vodstvom prof. Koželja, da zberem najboljši projekt. Potem se gre v drugo fazo ne podpis pogodbe, plačanje pogodbe za izvedbo projekta. Enako je z Ilirijo. Tko, da hvala za opozorilo ampak za tle mamo pa res, to so odgovori. Hvala lepa. Zaključujem. Ugotavljam navzočnost. Mi je žal. Prosim?

… /// … iz dvorane – nerazumljivo … ///

**GOSPOD ZORAN JANKOVIĆ**

Absolutno sam, da je. Pa še za vse skupaj ne, jaz ne gre več niti za župana, jaz imam popoln mir ampak videl boste ne pol, k bo enkrat tega mandata konc, take operativne ekipe ne kot je take vodje zdej, naša direktorica Urša Otoničar, je ni v državi. Z vsakim podjetjem se lahko primerjamo. Je ni v državi. Karkoli vprašte zdejle tamle k sedijo za svoje področje vam garantiram. David? Dej, da tebe mal. Igrišče na Stožicah. Kdaj bo odprto? Ta mesec oziroma oktobra. Igrišče, študija je bila.

… /// … iz dvorane – nerazumljivo … ///

**GOSPOD ZORAN JANKOVIĆ**

Nogometno igrišče Stožice, sta bili igrišči, dve igrišči se delata. Oprostite igrišči. Ugotavljam navzočnost po celi točki: 31. Obrazložitev glasu, izvolte gospa Honzak.

**GOSPA URŠKA HONZAK**

Hvala za besedo. V Svetniškem klubu Levica nismo sodelovali pri pripravi proračuna, tudi predlogi in pomisleki naše bivše mestne svetnice niso bili upoštevani takrat, zato ona ni podprla Odloka o proračunu, tudi naš svetniški klub ni podprl Odloka o rebalansu proračuna. Poročilo kaže ponavljanje istih problematik kot ob prejšnjih letih, naj omenim samo nerealno načrtovanje prihodkov ob začetku leta, kar se kaže v njihovi nizki realizaciji. Nato smo tut mi že opozarjali in poslušali danes v razpravi zato tega poročila ne bomo podprli. Hvala.

**GOSPOD ZORAN JANKOVIĆ**

Hvala lepa. Prijazno.

**Glasovanje poteka O PREDLOGU SKLEPA: Mestni svet Mestne občine Ljubljana sprejme Poročilo o izvrševanju proračuna Mestne občine Ljubljana za leto 2019 od 1. 1. 2019 do 30. 6. 2019.**

**Prosim za vaš glas.**

**24 ZA**

**9 PROTI.**

Sprejeto.

Gremo naprej. Točka 6.

**AD 6. PREDLOG SKLEPA O ODVZEMU STATUSA GRAJENEGA JAVNEGA DOBRA – NA NEPREMIČNINAH ID ZNAK: PARCELA 1732 200/241, PARCELA 1722 1707/252, PARCELA 1721 300/2, PARCELA 2636 2226/6, PARCELA 1753 756/2, PARCELA 2636 598/4, PARCELA 2636 598/3, PARCELA 2636 598/7, PARCELA 2636 2226/5, PARCELA 1732 200/173, PARCELA 1732 200/288 IN PARCELA 1732 200/292**

Gradivo ste prejeli. Prejeli ste tudi poročilo pristojnega odbora. Prosim gospo Jasno Tušar za uvodno obrazložitev.

**GOSPA MAG. JASNA TUŠAR**

Hvala za besedo. Lepo pozdravljeni. Predlog Sklepa o odvzemu statusa grajenega javnega dobra ima pravno podlago v 247. členu Zakona o urejanju prostora, ki določa, da se grajenemu javnemu dobru status lahko odvzame z ugotovitveno odločbo, ki jo na podlagi Sklepa pristojnega občinskega organa po uradni dolžnosti izda mestna uprava ter v 27. členu Statuta Mestne občine Ljubljana. Gre za odvzem statusa grajenega javnega dobra na 12. nepremičninah in sicer v katastrskih občinah Štepanja vas, Trnovsko predmestje, Gradišče I, Vižmarje ter Bežigrad. Nobeno od navedenih zemljišč ni predvideno kot javno dobro, saj so poti urejene na drugih nepremičninah. S sprejemom tega sklepa bodo nastali pogoji za razpolaganje z navedenimi nepremičninami. Bodisi za prodajo ali za menjavo. Sprejem Sklepa za proračun lahko pomeni potencialni prihodek zaradi prodaje teh nepremičnin. Predlagamo, da sprejmete predlog. Hvala.

**GOSPOD ZORAN JANKOVIĆ**

Hvala lepa. Gospod Igor Horvat, prosim za stališče odbora.

**GOSPOD IGOR HORVAT**

Ja, pozdravljeni vsi skupaj. Hvala za besedo. Spoštovane svetnike hm svetnice in svetniki. Odbor za urejanje prostora se je tokrat dobil na korespondenčni seji in je sprejel naslednji sklep. Odbor za urejanje prostora podpira sprejem Predloga Sklepa o odvzemu statusa grajenega javnega dobra na nepremičninah, ki jih je nanizal gospod župan in sklep je bil sprejet s 4 glasovi ZA in 0 PROTI od 5 navzočih.

**GOSPOD ZORAN JANKOVIĆ**

Gospod Sedmak.

**GOSPOD MARJAN SEDMAK**

Hvala lepa za besedo. Statutarno pravna komisija ni imela pomislekov statutarno pravnega značaja. Hvala.

**GOSPOD ZORAN JANKOVIĆ**

Razprava. Izvolte, gospa Vrečko.

**GOSPA DR. ASTA VREČKO**

Najlepša hvala za besedo. Mene samo zanima, ker ni bilo v gradivu pojasnjeno oziroma, če lahko zdej, če je kdo izrazil interes za nakup za te parcele oziroma ali je zakaj trenutno se ukinja ta status javnega dobra? Samo to, hvala lepa.

**GOSPOD ZORAN JANKOVIĆ**

Status javnega dobra se ukinja tam, kjer ni potrebe, da bi imel, da bi imel ta status. Zdej, tle gre za več parcel ne, praktično po celi Ljubljani, niti ne vem katera, bi moral pogledat ne. Tudi vsak ima pravico izrazit interes. Po tem običajno gre za tisto, če je nekdo v kaki hiši ne in, če hoče kupit, ker je pač neka pot varovana več zajet kot je recimo pločnik ne. In tam, ko naša strokovna komisija ne oziroma na Oddelku za urbanizem potrdijo potem pač gre to v ukinitev. Tko, da pravim za te parcele. Gospa Sojar, izvolte.

**GOSPA MOJCA SOJAR**

Hvala lepa. Jaz bi pa samo prosila za eno pojasnilo od prej, ko ste reku. Ker se mogoče tudi na to navezuje, da kako ste reku, da.

**GOSPOD ZORAN JANKOVIĆ**

Da poceni kupujemo pa drago prodajamo.

**GOSPA MOJCA SOJAR**

Za koga poceni?

**GOSPOD ZORAN JANKOVIĆ**

Vprašanje je trapasto.

**GOSPA MOJCA SOJAR**

Za mestno občino ali za kupce?

**GOSPOD ZORAN JANKOVIĆ**

Brez zamere ne, koga pa jaz predstavljam? Dejte mi še to povedat?

**GOSPA MOJCA SOJAR**

V redu. Zato ker.

**GOSPOD ZORAN JANKOVIĆ**

Ne, dejva še, lejte.

**GOSPA MOJCA SOJAR**

Predstavljate mestno občino.

**GOSPOD ZORAN JANKOVIĆ**

Ja, in potem kupujemo poceni za mestno občino. Mi kupujemo zemljišča za cesto, tam, ki je zazidljivo po 30 eur na meter, tam, ki je kmetijsko po 8 eur, to je maksimum, zato imamo tut spor ne, eden od sporov na recimo na Pot ob Savi, ker je gospod, ki je sprožil spor gospod Mozel zahtevu za svojo zemljo višjo ceno kot drugi dobijo. In mi smo vsem isto plačal. Prodamo pa drago tista zemljišča kot je recimo to, če bo šlo v prodajo, ker se ukinja po čim dražji ceni. Ker drugač bi ta proračun bil prazen.

**GOSPA MOJCA SOJAR**

To se pravi, ne upoštevate pa prodajalcev, da bi tudi prodajalci želeli prodat po višji ceni.

**GOSPOD ZORAN JANKOVIĆ**

Absolutno, lahko. Lahko, sam naj najdejo kupca.

**GOSPA MOJCA SOJAR**

To ni smešno, ker se na nas obračajo ljudje oziroma sprašujejo od kje mestni občini številke s katerimi bi radi odkupili njihova zemljišča? Ker ko bodo ta zemljišča nekoč pozidana al pa kako drugače v uporabi bodo zelo pridobila na vrednosti.

**GOSPOD ZORAN JANKOVIĆ**

Gospa Sojar, vi niste zastopila no. Pa bom še enkrat vam ponovu ne. To, da se na vas obračajo imate enostavno rešitev. Kar vi kupte, pa dražji prodajte. Pa zdej grem za hec ampak mi zemljišče, ki kupujemo kupujemo za tist namen, ki je javni interes. Javni interes je pa lahko samo cesta, se pravi ne more biti pozidano pa da boste drago prodala, je lahko vrtec ali šola ne, spet ne more in je lahko park. In zdej, če me kdo vpraša ne, tut postopek razglasitve nam je dal do zdej vedno prov ne. Če nekdo vpraša, da recimo kupmo zemljišče za park, to ne more bit pozidano, da bo dobilo ceno, to kar razlagate ne popolnoma čisti populizen, nepotreben v tej sobi.

**GOSPA MOJCA SOJAR**

Prov, vi to vedno vzamete kot populizem.

**GOSPOD ZORAN JANKOVIĆ**

Mal razmislite no, dejte mi povedat, dejva še enkrat to razpravo naredit.

**GOSPA MOJCA SOJAR**

Dejva še enkrat, kaj pa nabrežina? Recimo pri Malem grabnu.

**GOSPOD ZORAN JANKOVIĆ**

Ja, kaj je z njo?

**GOSPA MOJCA SOJAR**

Za kvadratni meter 2 evra.

**GOSPOD ZORAN JANKOVIĆ**

Zdej ste pa mal spet zašla.

**GOSPA MOJCA SOJAR**

Prov. Sej lahko končava.

**GOSPOD ZORAN JANKOVIĆ**

Ne, bom pojasnu ne bom pojasnu, ne da ste mal, ogromno ste zašla. Brežina pri Malem grabnu al pa bom reku Gradaščici ne kupuje država za protipoplavne ukrepe in država plačuje ne in tut ta brežina ne, ki je ne, sej bi mogu bit un vesel dat zastonj zemljo, če se že tko pogovarjava zato, da bo pred poplavam rešen in to pač mi ne kupujemo ne. Okej. Pol pa naj bo poplava no.

**GOSPA MOJCA SOJAR**

Ne, ne ne ne to.

… /// … iz dvorane – nerazumljivo … ///

**GOSPOD ZORAN JANKOVIĆ**

Ne, ampak tut pustmo cenitev Aleš da je ne. Ampak Mali graben rešujemo poplave. Ljubljana je bila dvakrat pod vodo, jaz sem vesel, da je država dobila 34 milijonov evrov za te poplavne zadeve na razpis dobila gradbeno dovoljenje in, če je ona ocenila na podlagi cenitve 2 evra je 2 evra. Vsak tist, ki proda po 2 evra mora bit vesel, ker je imel velik večjo škodo. Vi niste bili v tej sobi, k smo se odločil, da vsem tistim, ki nimajo črnih gradenj ob poplavah poleg zavarovalnice, poleg države še mi pomagamo s prispevkom, ker po zakonu lahko pomagamo samo za uničeno opremo, nismo mogli za stavbe. Tako da, ker nimate kaj rečt pol pa še državo. Dejte še državo tlele vprašat, še za tist sem jaz kriv verjetno ne. Ugotavljam navzočnost: 36.

**Glasovanje poteka O PREDLOGU SKLEPA: Mestni svet Mestne občine Ljubljana sprejme Predlog Sklepa o odvzemu statusa grajenega javnega dobra – na nepremičninah ID znak: parcela 1732 200/241, parcela 1722 1707/252, parcela 1721 300/2, parcela 2636 2226/6, parcela 1753 756/2, parcela 2636 598/4, parcela 2636 598/3, parcela 2636 598/7, parcela 2636 2226/5, parcela 1732 200/173, parcela 1732 200/288 in parcela 1732 200/292.**

**Prosim za vaš glas.**

**28 ZA**

**0 PROTI.**

Hvala lepa za prijaznost.

Gremo na točko 7. dnevnega reda.

**AD 7. PREDLOG ODREDBE O DOPOLNITVI ODREDBE O DOLOČITVI JAVNIH PARKIRNIH POVRŠIN, KJER SE PLAČUJE PARKIRNINA**

Gradivo ste prejeli. Prejeli ste poročilo pristojnega odbora. Prosim nazaj gospo Tušar, OGDP, da poda uvodno obrazložitev.

**GOSPA MAG. JASNA TUŠAR**

Pravni temelj za sprejem Predloga Odredbe o dopolnitvi Odredbe o določitvi javnih parkirnih površin, kjer se plačuje parkirnina predstavljata Statut Mestne občine Ljubljana in pa Odlok o urejanju prometa v Mestni občini Ljubljana, ki v III. odstavku 10. člena določa, da Mestni svet določi javne parkirne površine, kjer se plačuje parkirnina in čas v katerem se ta parkirnina plačuje. Razlog za sprejem dopolnitve odredbe je ugotovitev, da je potrebno zaradi ureditve novega parkirišča pri pokopališču Polje na Zadobrovški cesti tudi to parkirno površino vnesti v seznam, kjer se plačuje parkirnina in ob enem določiti čas, v katerem se pobira ta parkirnina. Torej na parkirišču pri pokopališču Polje, kjer bodo lahko parkirala osebna vozila se po predlogu odredbe bo plačevala parkirnina od ponedeljka do petka od 7:00 do 17:00 ure. Tu znaša višina parkirnine 0,60 eur za prvi dve uri ter 0,60 eur za vsako naslednjo uro. Dodana je tudi možnost parkiranja za abonente, fizične osebe, kjer je pa višina parkirnine 25 eur/mesec. Sprejem odredbe za proračun MOL ne prinaša dodatnih oziroma spremenjenih finančnih posledic glede na sedanjo ureditev. Predvidevamo pa, da se bo iz tega naslova povečal prihodek iz pobranih parkirnin javnemu podjetju v ocenjeni višini 563 eur. Predlagamo, da sprejmete predlog odredbe. Hvala.

**GOSPOD ZORAN JANKOVIĆ**

Hvala lepa. Prosim gospo Žibert za stališče odbora.

**GOSPA JULKA ŽIBERT**

Odbor za gospodarske javne službe in promet podpira Predlog Odredbe o dopolnitvi Odredbe o določitvi javnih parkirnih površin, kjer se plačuje parkirnina. Sklep je bil sprejet s 3 glasovi ZA, noben glas proti od 4 navzočih. Hvala lepa.

**GOSPOD ZORAN JANKOVIĆ**

Hvala lepa. Gospod Sedmak.

**GOSPOD MARJAN SEDMAK**

Hvala lepa za besedo. Nobenih pripomb statutarno pravnega značaja. Hvala lepa.

**GOSPOD ZORAN JANKOVIĆ**

Hvala lepa. Razprava. Gospod Horvat, izvolite.

**GOSPOD JOŽEF HORVAT**

Hvala za besedo. Bom tko začel. Za vsaka zdravila se uporablja majhna žlička. Ne prevelika in zdaj, če kar vem se gradi P + R oziroma se bo gradil, dajte me popravit v Zalogu oziroma tam, pri Hoferju, ki naj bi zajemal te dnevne delovne migrante. V ko bo polni operativni uporabi se pravi, da bodo lahko puščali parkirali avtomobile, prestopali na mestni avtobus tko kot zdej počnejo na pokopališču oziroma tle pri pokopališču Polje bi bilo dobro nekako ustavit konje do takrat in rečt, če je ta ukrep P + R zadovoljiv, zmanjšal smo težave s parkiranjem, tukaj se je odprlo, sej mogoče je tukaj nek prihodek, ki bo polnil mestno blagajno ampak razumem občino, razumem pa tudi starejše ljudi, ki se pripeljejo od kod in niso tako vešči hitre hoje, da bi v eni uri ali pa tko opravil, mogoče bi bila ena ura parkiranja na začetku brezplačna ravno za voljo teh starejših ljudi potem pa nadaljnje tudi 60 centov in pa spet 1 eur oziroma neki tako je predvideno. Tako, da vse te ukrepe za zagotovitev nekega parkiranja vzdržnega bi jaz počasi peljal, ne pa takoj na polno. Hvala lepa.

**GOSPOD ZORAN JANKOVIĆ**

Odgovor bo podal Tone Podobnik, predsednik ČS Polje. Ker to je njihova zahteva, bo razložu zakaj.

**GOSPOD TONE PODOBNIK**

Smem? Prvo bi reku to ne, hvala lepa za prisluh željam krajanov in sklepu sveta četrtne skupnosti. Pri nas želimo, da je režim tak kot je zapisan, da je dve uri 60 centov in vsaka naslednja ura 60 centov. Tistih 15 minut brezplačnega je zato namenjeno v kolikor je parkirišče polno, da lahko dotični zapusti parkirni prostor. Krajani so zato, da je tak režim. V nobenem primeru seveda ne morejo pristat na to, da bi bilo to parkirišče tako kot je vse ostalo, da služi predvsem dnevnim migrantom. Parkirišče je namenjeno tistim, ki imajo opravek na pokopališču, naj si bo to ali dnevni obisk ali pa ob pogrebih. Stanje na našem koncu je katastrofalno kar se tiče parkiranja in ta edino to parkirišče bo omogočilo nek red ne. In mi pozdravljamo tudi sklep, ki je predlagan. In je bil soglasno sprejet. Bom reku drugače celo, zahteva ljudi in sveta ČS je enotna, da želijo tak režim. Hvala.

**GOSPOD ZORAN JANKOVIĆ**

Drgač je pa. Hvala lepa. Sej to bi tut jaz povedu ampak se bolj sliš ne, če Tone pove. Drgač je pa tam parkirišče pri bodočem Hofru, ki se začne letos gradit je plačan že komunalni prispevk pri zdravstvenem domu ne, ki je pa prosto ne, ampak je treba naredit par korakov do avtobusne postaje ne. Tko, da je to. Ugotavljam navzočnost po celotni točki. Rezultat navzočnosti: 40.

**Glasovanje poteka O PREDLOGU SKLEPA: Mestni svet Mestne občine Ljubljana sprejme Predlog Odredbe o dopolnitvi Odredbe o določitvi javnih parkirnih površin, kjer se plačuje parkirnina.**

**39 ZA**

**0 PROTI.**

Gremo na točko 8. dnevnega reda.

**AD 8. PREDLOG ODLOKA O PODELITVI KONCESIJE ZA OPRAVLJANJE JAVNE SLUŽBE V OSNOVNI ZDRAVSTVENI DEJAVNOSTI V MESTNI OBČINI LJUBLJANA S PREDLOGOM ZA HITRI POSTOPEK**

Gradivo ste prejeli, prejeli ste tudi poročilo pristojnega odbora. Prosim gospo Klančar za uvodno obrazložitev.

**GOSPA TILKA KLANČAR**

Hvala lepa za besedo gospod župan. Spoštovani svetniki, spoštovane svetnice. Kot že 2x letos vam v skladu z novo zdravstveno zakonodajo tudi zdaj dajemo v sprejem koncesijski akt za podelitev koncesije v osnovnih zdravstveni dejavnosti. Gre za 1 program splošne medicine, ki se bo prenehal izvajati konec tega leta zaradi upokojitve dosedanje koncesionarke. Ker so postopki za podelitev koncesije zelo dolgotrajni predlagamo hitri postopek za sprejem tega akta. Hvala lepa.

**GOSPOD ZORAN JANKOVIĆ**

Hvala lepa. Prosim gospo Škrinjar za stališče odbora.

**GOSPA MOJCA ŠKRINJAR**

Odbor je sprejel dva sklepa. Prvi se glasi Odbor za zdravje in socialno varstvo podpira sprejem Predloga Odloka o podelitvi koncesije za opravljanje javne službe v osnovni zdravstveni dejavnosti v Mestni občini Ljubljana po hitrem postopku. In drugi sklep Odbor za zdravje in socialno varstvo podpira sprejem Predloga Odloka o podelitvi koncesije za opravljanja javne službe v osnovni zdravstveni dejavnosti v Mestni občini Ljubljana. Oba sklepa sta bila sprejeta s 6 glasovi od 8 navzočih.

**GOSPOD ZORAN JANKOVIĆ**

Hvala lepa. Gospod Sedmak.

**GOSPOD MARJAN SEDMAK**

Hvala lepa za besedo. Statutarno pravna komisija ugotavlja, da je Predlog za hitri postopek utemeljen in Statutarno pravna komisija nima pomislekov glede same vsebine odloka. Hvala lepa.

**GOSPOD ZORAN JANKOVIĆ**

Hvala lepa. Najprej razprava o hitrem postopku. Ni. Razprav o vsebini? Gospod Horvat, izvolte.

**GOSPOD JOŽEF HORVAT**

Hvala lepa. Mogoče bi tukaj rabu mal več informacij, da se razloži a je ta koncesija, ki preneha v javni zdravstveni mreži se pravi Zdravstveni dom Ljubljana ali je zasebni in ali se ta koncesija podeljuje navzven ali bo tudi znotraj tega? Hvala, bi prosu tole.

**GOSPOD ZORAN JANKOVIĆ**

Še kdo? Zaključujem, ugotavljam navzočnost. Tilka pridi nazaj prosim te pa odgovori. Rezultat prisotnosti, prosim glas. Gospodu.

**GOSPA TILKA KLANČAR**

Ja, torej gre za en program splošne medicine, ki se izvaja v javni mreži, je program plačan iz sredstev zdravstvenega zavarovanja in drugače koncesije niti ne bi mogli podeliti. Se pa program lahko izvaja v javnem zavodu ali pa pri zasebniku, ki ima koncesijo. Hvala lepa.

**GOSPOD ZORAN JANKOVIĆ**

Sam še to Tilka. Za paciente je to ista zadeva ne, to je treba povedat ne.

**GOSPA TILKA KLANČAR**

Ja, to je javna služba.

**GOSPOD ZORAN JANKOVIĆ**

Ja, ne k je bilo tako vprašanje, da se bo

**GOSPA MOJCA SOJAR**

Rečeno ali ali, to se prav ne vemo ali se bo

**GOSPA TILKA KLANČAR**

Vemo, vemo.

**GOSPOD ZORAN JANKOVIĆ**

Prej bi kolegu pojasnu, sej je v redu. Glasujemo najprej o predlogu sklepa.

**Glasujemo O PREDLOGU SKLEPA: Mestni svet Mestne občine Ljubljana sprejme Predlog, da se Odlok o podelitvi koncesije za opravljanje javne službe v osnovnih zdravstveni dejavnosti v Mestni občini Ljubljana sprejme po hitrem postopku.**

**Prosim za vaš glas.**

**34 ZA**

**0 PROTI.**

Sprejeto. Hvala lepa.

**In potem glasujemo še O DRUGEM PREDLOGU SKLEPA: Mestni svet Mestne občine Ljubljana sprejme Predlog Odloka o podelitvi koncesije za opravljanje javne službe v osnovni zdravsteni dejavnosti v Mestni občini Ljubljana.**

**Prosim za vaš glas.**

**34 ZA**

**0 PROTI.**

Sprejeto.

Gremo na točko 9.

**AD 9. PREDLOG SKLEPA O ZMANJŠANJU VREDNOSTI NAMENSKEGA PREMOŽENJA IN KAPITALA JAVNEGA STANOVANJSKEGA SKLADA MESTNE OBČINE LJUBLJANA**

Gradivo ste prejeli. Prejeli ste poročilo pristojnega odbora. Prosim gospo Slavko Janžekovič za uvodno obrazložitev. Kje maš pa direktorja?

**GOSPA SLAVKA JANŽEKOVIČ**

Ni mogu glede na vreme in.

**GOSPOD ZORAN JANKOVIĆ**

Okej, v redu je.

**GOSPA SLAVKA JANŽEKOVIČ**

Hvala lepa za besedo gospod župan. Prav lepo pozdravljeni vsi prisotni. S predlagamim Sklepom o zmanjšanju vrednosti namenskega premoženja in kapitala Javnega stanovanjskega sklada Mestne občine Ljubljana, MOL kot ustanoviteljica sklada na podlagi določb Zakona o javnih skladih zmanjšuje vrednost namenskega premoženja sklada za 73.000 eur. Predmet zmanjšanja je nepremično premoženje in sicer posamezni del z ID znakom 1728-206-11 s souporabo skupnih sanitarij na podstrehi stavbe Breg 8, Ljubljana. Hvala za besedo.

**GOSPOD ZORAN JANKOVIĆ**

Hvala lepa. Gospa Lozej, stališče odbora.

**GOSPA MAG. MOJCA LOZEJ**

Hvala lepa za besedo. Odbor za finance je soglasno sprejel predlog predlaganega sklepa in ga predlaga mestnemu svetu v sprejem. Hvala.

**GOSPOD ZORAN JANKOVIĆ**

Hvala. Gospod Sedmak.

**GOSPOD MARJAN SEDMAK**

Hvala lepa. Statutarno pravna komisija nima pripomb statutarno pravnega značaja. Hvala.

**GOSPOD ZORAN JANKOVIĆ**

Razprava. Ni razprave. Ugotavljam navzočnost. Rezultat navzočnosti: 35.

**Glasovanje poteka O PREDLOGU SKLEPA: Mestni svet Mestne občine Ljubljana sprejme Predlog Sklepa o zmanjšanju vrednosti namenskega premoženja in kapitala Javnega stanovanjskega sklada Mestne občine Ljubljana.**

**Prosim za vaš glas.**

**38 ZA**

**0 PROTI.**

Hvala lepa. Sprejeto.

Gremo na točko 10. V redni seji zadnja.

**AD 10. PREDLOG SKLEPA O SOGLASJU K OSNUTKU BESEDILA PRAVNEGA POSLA – KUPOPRODAJNE POGODBE ZA NEZAZIDANO STAVBNO ZEMLJIŠČE PARC. ŠT. 3274/8 K. O. 1725 AJDOVŠČINA IN PARC. ŠT. 2220/5 K. O. 2636 BEŽIGRAD**

Gradivo ste prejeli, prejeli ste poročilo pristojnega odbora. Prosim gospo Remih za uvodno obrazložitev. Tle pa mamo pobudo za nakup zemljišča ne? Al ne? Dokler ne bo razpis ne.

**GOSPA SIMONA REMIH**

Ne mormo vedet do konca, dokler ni dražbe. Spoštovani svetniki, spoštovane svetnice, spoštovani župan. MOL Mestnemu svetu v sprejem predlagamo Sklep o soglasju k osnutku pravnega posla kupoprodajne pogodbe, katere ocenjena vrednost presega 500.000 eur. 29. člen Zakona o stvarnem premoženju države in samoupravnih lokalnih skupnosti namreč določa, da mora mestni svet podati predhodno pisno soglasje k osnutku besedila takega pravnega posla.

-----------------------------------------------------------------KONEC POSNETKA ŠT. 20190923\_154429

**GOSPA SIMONA REMIH**

Predmet pravnega posla sta nezazidani stavbni zemljišči s parcelo 3274/8 K.O. Ajdovščina v izmeri 563 m² in parcelna številka 220/5 K. O. Bežigrad v izmeri 381 m², skupaj 944 m². Ocenjena vrednost obeh zemljišč znaša 802.400 eur brez 22% DDV-ja. Končni kupec ter dosežena najvišja cena bosta znani po izvedeni javni dražbi. Hvala.

**GOSPOD ZORAN JANKOVIĆ**

Gospa Žekar, stališče odbora.

**GOSPA JELKA ŽEKAR**

Odbor za ravnanje z nepremičninami je obravnaval predlog sklepa in predlaga Mestnemu svetu, da ga sprejme.

**GOSPOD ZORAN JANKOVIĆ**

Gospod Sedmak.

**GOSPOD MARJAN SEDMAK**

Hvala lepa za besedo. Statutarno pravna komisija ni imela pripomb statutarno pravnega značaja, hvala.

**GOSPOD ZORAN JANKOVIĆ**

Razprava. Gospod Jakopovič.

**GOSPOD MILAN JAKOPOVIČ**

Hvala lepa za besedo. Zdej, tuki mamo mejčken problem z nepopolnim gradivom že svetniki v četrtnih skupnostih so nas seznanil, da so mel na sejah sveta težave pri predstavitvi gradiva, ker nekak ni jasno o čem se glasuje zaradi nepopolnih informacij. Zdej. Gre za pas cca. 200 m ob Dunajski cesti, če nekako izhajamo iz tega. Na koncu smo prišli do neke informacije in sprašujem a to drži, da gre za zemljišči, ki sta zelo pomembni za projekt Emonika. Zdej, če to drži se sprašujemo a gre tukaj mogoče za možnost tut špekulativnega kupca, ki bo zdej kupu te dve zemljišči, investitor v Projekt Emonika bi pa potem nujno mogu kupit te dve zemljišči. Hkrati pa se sprašujemo zakaj ta zemljišča niso zanimiva za potrebe Mestne občine Ljubljana, ker gre za pas neposredno ob Dunajski cesti recimo bi lahko ta pas bil ključnega pomena za morebitno širitev peš površine, dodatnega kolesarskega pasu tako, da bi prosil za te informacije. Hvala.

**GOSPOD ZORAN JANKOVIĆ**

Bom kr jst, sej bom lahko. Gre za Emoniko, izklicna cena po 850 eur po m². kupi lahko kdor če ne, ravnokar včeraj sem imel v tej hiši tut srečanje z gospodom Csányi ne, direktorjem OTP banke, ki razvija naprej projekt Emonika. Ali bojo kupil ne vemo, mi smo to že mel pred leti ne dogovorjeno, da prodamo Emoniki ne ampak spet skozi javno dražbo. To zemljišče ne more bit za kolesarsko stezo in pa pločnik, to je za tisto brežino, ki je bilo prej vprašano. To je gor, tist ob robu ne k gre tko, da je to odgovor. In je zelo jasno. Ne vem kaj ni bilo tu jasno ne. Ne vem, sej pravim nekomu ampak, a sem pojasnu?

**GOSPOD MILAN JAKOPOVIČ**

No, sevede še vedno obstaja možnost špekulativnega nakupa. Dobrodošel, kar ponudte jurja. No.

**GOSPOD ZORAN JANKOVIĆ**

Ne, ne, sej mate priliko, ponudte jurja pa služte da dobite dva jurja al pa zgubite vse. Ja. Jaz druzga ne znam povedat. Povejte mi način kako lahko v tej državi kej prodajamo brez javnega razpisa? Pa kaj bi naredil z mano?

**GOSPOD MILAN JAKOPOVIČ**

Ne, sej a veste v bistvu sej se zgolj sprašujemo ne. Tuki gre za možnost.

**GOSPOD ZORAN JANKOVIĆ**

Povejte mi način? Pa kaj je mimo javnega razpisa. Sam nej mi en to razloži?

**GOSPOD MILAN JAKOPOVIČ**

Ne, sej ne gre za način prodaje mimo javnega razpisa. Gre za to, da je to pač, če prav razumem potem bo zdej nek investitor v Emoniko po kupu ta zemljišča.

**GOSPOD ZORAN JANKOVIĆ**

Če jih bo 5 bojo licitiral bomo prišli na 1.500, ful lepo za mestno občino pa naš proračun.

**GOSPOD MILAN JAKOPOVIČ**

Okej, hvala.

**GOSPOD ZORAN JANKOVIĆ**

Če pa najdete kakšen način ne vi v Levici ne sam z njem ne kako se lahko dela mimo zakona. Dobro, gospod Matić.

**GOSPOD DR. DRAGAN MATIĆ**

Hvala za besedo. Dobr bi bilo mogoče, če bi mel res kakšno informacijo več, v tem primeru zdej vemo kdo je ta potencialni kupec. Ena je še tut proceduralna zdej jst ne vem v Poslovniku ne vem, če obstaja kakšna možnost, obstaja možnost razprave ampak tole tuki na današnji seji se je že večkrat pokazal, da gre za nekvrsten dialog ne. Vi pač sproti pojasnjujete, pol se zapletate v dialog z posameznimi svetniki. Moj predlog je proceduralne narave ta, da se držimo pač poslovnika, da en govori potem pa, da imamo na koncu strnjeno razpravo z obeh strani. Zdej, kar se tiče teh cen ne sem tu jst hotu vprašat, to je provzaprov ne jurja, to je 1.400 eur/m² + DDV, to je že cena recimo jah, ne to kot dobrega stanovanja, pa ne v Ljubljani ampak vendar tko, da je to ta podatek zdej kdo je kupec nam razkrije več kot smo vedl prej. Se pa pridružujem temu, kar je povedu gospod Jakopovič, zdej ne vem kako je s tem varovanim pasom ob cestišču, ki je bil pred leti že v tem smislu ohranjen, da bo morda nekoč tam tut možnost za širitev mogoče ne pešpoti al pa kolesarske mogoče. Tramvaja ali karkol drugega ne. Zdej, če se s tem to da nekomu drugmu potem bi verjetno ob sprostitvi teh mestnih upadnic in zagotavljanju nekih drugih modernejših načinov javnega prevoza znala bit nevšečnost ne tko, da na tem mestu bi verjetno le kazalo opozorit tut na to okoliščino, ki bo pač prišla s tem, če bo ta zemlja odtujena oziroma ne bo več last Mestne občine Ljubljana. Toliko z moje strani, hvala.

**GOSPOD ZORAN JANKOVIĆ**

Zdej, gospod Matić, men tut Poslovnik omogoča odgovor na vsa vprašanja, zato se držim tega ne in tut tle bom odgovoru. Najprej to je strokovno utemeljeno, ne gre, ne more se to pustit za bodočo širitev, ker pol bi mogl v bistvu vse podrt na desni strani vključno z jurčkom na Gospodarskem razstavišču in dela stavbe Gospodarskega razstavišča. Se prav to zemlja je bila že v planu pred 11. leti, 12. leti, da bo šlo to za razširitev Emonike. To je ena stvar. Druga stvar, povedu sem, da je izklicna cena pri nas 850 eur, kje ste vi dobu 1.400, 1.500 ne znam povedat ampak naj bo po vaše ne, če bomo dosegli 1.500 bom sam vesel. In tretjič, še enkrat, nej mi en od vas pove, kako lahko to prodamo brez javne dražbe? Potem pa prosim ne tak ne. Ne, jaz bolj pojasnit kot sem pojasnu ne znam povedat ne. In filozofirat mogoče bi bilo zato. Mi imamo službe, ki so narisali tudi potencialno širitev Dunajske ceste ali za rumeno linijo 6 pasovnico. In to nam omogoča od železnice pa do gor avtoceste bi moral na desni strani podrt 14 starejših objektov. In tam bi bilo omogočeno te objekte, če bi prodal, da bi lahko gradil pa višjo etažnost ne. Tega po mnenju zdej spet ne bomo rabil še nekaj let, ker gre po filozofiji čim razširimo cesto ne je več prometa ne, se pravi obračamo zgodbo in to vi tut dobr veste. Prosim?

… /// … iz dvorane – nerazumljivo … ///

**GOSPOD ZORAN JANKOVIĆ**

Ampak tramvaj al pa rumeni pas za avtobus je isto. Ja ampak, potem bomo dal pa dva pasova za gor in dva pasova dol za avtomobile. Sej mamo rumeni pas za vstop, sej za izstop iz mesta ni problem.

---------------------------------------------------------zvok, ki napove potek časa, namenjenega za razpravo

**GOSPOD ZORAN JANKOVIĆ**

Sem končal. Ugotavljam navzočnost. Čas je poteku. Rezultat navzočnosti: 38.

**Glasovanje poteka O PREDLOGU SKLEPA: Mestni svet Mestne občine Ljubljana sprejme Predlog Sklepa o soglasju k osnutku besedila pravnega posla – kupoprodajne pogodbe za nezazidano stavbno zemljišče parc. št. 3274/8 k. o. 1725 Ajdovščina in parc. št. 2220/5 k. o. 2636 Bežigrad.**

**Prosim za vaš glas.**

**35 ZA**

**4 PROTI.**

**Sprejeto.**

S tem smo izčrpali dnevni red 7. seje Mestnega sveta Mestne občine Ljubljana in bomo šli kar, ker smo v dobrem tempu ne, na 2. izredno sejo Mestnega sveta Mestne občine Ljubljana.